## Zakon o izmjenama i dopunama Zakona o ekološkoj proizvodnji poljoprivrednih i prehrambenih proizvoda

### NN 79/2007 (30.7.2007.), Zakon o izmjenama i dopunama Zakona o ekološkoj proizvodnji poljoprivrednih i prehrambenih proizvoda

# HRVATSKI SABOR

**2496**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O EKOLOŠKOJ PROIZVODNJI POLJOPRIVREDNIH I PREHRAMBENIH PROIZVODA

Proglašavam Zakon o izmjenama i dopunama Zakona o ekološkoj proizvodnji
poljoprivrednih i prehrambenih proizvoda, koji je Hrvatski sabor donio na
sjednici 13. srpnja 2007. godine.

Klasa: 011-01/07-01/110
Urbroj: 71-05-03/1-07-2
Zagreb, 18. srpnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O EKOLOŠKOJ PROIZVODNJI POLJOPRIVREDNIH I PREHRAMBENIH PROIZVODA

Članak 1.

U Zakonu o ekološkoj proizvodnji poljoprivrednih i prehrambenih proizvoda
(»Narodne novine«, br. 12/01. i 14/01.) u članku 1. stavku 1. iza riječi:
»takvih proizvoda« dodaju se riječi: »hrana za životinje i drugi proizvodi koji
su proizvedeni na ekološkom gospodarstvu.«

Članak 2.

Članak 2. mijenja se i glasi:
»U smislu ovoga Zakona pojedini pojmovi imaju sljedeće značenje:
1. *»Ekološka proizvodnja« (»organska«, »biološka«)* poseban je sustav održivog
gospodarenja u poljoprivredi i šumarstvu koji obuhvaća uzgoj bilja i životinja,
proizvodnju hrane, sirovina i prirodnih vlakana te preradu primarnih proizvoda,
a uključuje sve ekološki, gospodarski i društveno opravdane
proizvodno-tehnološke metode, zahvate i sustave, najpovoljnije koristeći
plodnost tla i raspoložive vode, prirodna svojstva biljaka, životinja i
krajobraza, povećanje prinosa i otpornosti biljaka pomoću prirodnih sila i
zakona, uz propisanu uporabu gnojiva, sredstava za zaštitu bilja i životinja,
sukladno s međunarodno usvojenim normama i načelima,
2. *»Potvrdnica« (certifikat)* je isprava kojom ovlaštena pravna osoba za provedbu
postupka potvrđivanja (certifikacije) u ekološkoj proizvodnji potvrđuje da su
ekološka proizvodnja, proces ili usluga na proizvodnoj jedinici u ekološkoj
proizvodnji sukladni s propisanim temeljnim zahtjevima za ekološku proizvodnju,
3. *»Prijelazno razdoblje«* jest razdoblje u kojem se proizvodnja ili prerada
preusmjerava iz drugih proizvodnji ili prerada u ekološku proizvodnju ili
preradu sukladno ovom Zakonu i propisima donesenima na temelju njega,
4. *»Proizvodna jedinica u ekološkoj proizvodnji«* cijelo je gospodarstvo ili dio
gospodarstva, koji su jasno odvojeni od svake druge jedinice, a proizvode
sukladno s odredbama ovoga Zakona i propisima donesenima na temelju njega,
5. *»Proizvođač u ekološkoj proizvodnji«* jest pravna ili fizička osoba koja
ekološke proizvode gospodarski proizvodi, prerađuje, odnosno njima trguje, a
upisana je u Upisnik proizvođača u ekološkoj proizvodnji poljoprivrednih i
prehrambenih proizvoda,
6. *»Ekološki proizvod«* svaki je proizvod proizveden i označen sukladno s
odredbama ovoga Zakona i propisa donesenih na temelju njega,
7. *»Označavanje«* podrazumijeva riječi, robne žigove, zaštitna imena, slike,
simbole, logotipove i slično na pakiranju, ispravama, obavijestima, etiketama,
trakama koje se nalaze na ekološkom proizvodu,
8. *»Sastojci«* su tvari koje uključuju dodatke (aditive) koji se koriste u
pripremi i preradi ekološkog prehrambenog proizvoda, a koji su prisutni u
ekološkom prehrambenom proizvodu,
9. *»Sredstva za zaštitu bilja«* jesu konačni oblici aktivnih tvari i pripravci
namijenjeni za zaštitu bilja i biljnih proizvoda od štetnih organizama,
10. *»Homeopatski veterinarski proizvod«* je veterinarski medicinski proizvod kako
je određeno u Zakonu o veterinarskim lijekovima i veterinarsko-medicinskim
proizvodima (»Narodne novine«, br. 79/98.),
11. *»Uzgoj životinja«* označava proizvodnju domaćih ili pripitomljenih kopnenih
životinja (uključujući kukce), uzgoj divljači na farmama i vodenih vrsta
uzgajanih u slatkovodnoj, slanoj ili poluslanoj (boćatoj) vodi. Proizvodi lova
divljači i ribolova se neće smatrati dijelom ekološke proizvodnje,
12. *»Poljoprivredni reprodukcijski materijal«* je poljoprivredno sjeme i
poljoprivredni sadni materijal bilo kao sjeme, cijele biljke ili njihovi
dijelovi kada se koriste za umnažanje i proizvodnju poljoprivrednog sjemena, za
sjetvu ili sadnju s ciljem proizvodnje poljoprivrednog bilja,
13. *»Genetski modificirani organizam (GMO)«* jest organizam, uz iznimku ljudskih
bića, u kojem je genetski materijal izmijenjen na način koji se ne pojavljuje
prirodnim putem parenjem i/ili prirodnom rekombinacijom,
14. *»Genetski modificirana hrana«* je hrana koja sadrži ili se sastoji ili je
proizvedena od GMO-a,
15. *»Genetski modificirana hrana za životinje«* jest hrana za životinje koja
sadrži ili se sastoji ili je proizvedena od GMO-a,
16. *»Nadzorna stanica za ekološku proizvodnju«* ovlaštena je pravna osoba koja
obavlja stručni nadzor nad ekološkom proizvodnjom i ekološkim proizvodima
sukladno s odredbama ovoga Zakona i propisima donesenima na temelju njega,
17. *»Ovlašteni laboratorij«* pravna je osoba koja obavlja potrebne analize tla,
sirovina, poluproizvoda i proizvoda biljnog i životinjskog podrijetla te
ispituje temeljne zahtjeve za ekološke proizvode.«

Članak 3.

U članku 3. stavku 1. riječi: »Ministarstvo poljoprivrede i šumarstva«
zamjenjuje se riječima »Ministarstvo poljoprivrede, šumarstva i vodnoga
gospodarstva«.

Članak 4.

U članku 10. iza stavka 2. dodaje se stavak 3. koji glasi:
»(3) Ministar će propisati područja za ekološko pčelarstvo u okviru katastra
pčelinjih paša.«

Članak 5.

Članak 14. mijenja se i glasi:
»(1) U ekološkoj proizvodnji mora se koristiti poljoprivredni reprodukcijski
materijal proizveden u ekološkoj proizvodnji.
(2) Bazu podataka o vrsti i sorti poljoprivrednoga reprodukcijskog materijala
vodi Ministarstvo. Podaci se vode u elektroničkom obliku i javno su dostupni.
(3) Iznimno od odredbi iz stavka 1. ovog članka u ekološkoj proizvodnji može se
koristiti poljoprivredni reprodukcijski materijal koji nije dostupan u bazi
podataka uz odobrenje nadzorne stanice a na zahtjev proizvođača.
(6) Sadržaj, oblik i način vođenja baze podataka iz stavka 2. ovoga članka
propisuje ministar.«

Članak 6.

U članku 16. iza stavka 4. dodaje se novi stavak 5. koji glasi:
»(5) Na deklaraciji ili promotivnom materijalu ne smije se nalaziti nikakva
tvrdnja koja kupca navodi na zaključak da je znak »ekoproizvod« jamstvo visoke
organoleptičke, prehrambene i zdravstvene vrijednosti.«
Dosadašnji stavak 5. postaje stavak 6.

Članak 7.

Članak 17. mijenja se i glasi:
»(1) Prehrambeni ili poljoprivredni proizvod dozvoljeno je označiti znakom »ekoproizvod«
ako:
1. je za njega izdana potvrdnica,
2. je proizveden bez uporabe GMO,
3. nije bio podvrgnut ionizirajućem zračenju,
4. je bio proizveden bez uporabe sintetičkih tvari za pospješivanje ili
spriječavanje rasta biljaka ili životinja,
5. je njegova proizvodnja ili prerada bila podvrgnuta stručnom nadzoru,
6. sadrži najmanje 95% sirovinskog sastava proizvedenih sukladno ovom Zakonu i
propisima donesenima na temelju njega.
(2) Oblik, sadržaj i uvjete za stjecanje znaka »ekoproizvod« propisuje
ministar.«

Članak 8.

U članku 18. stavci 1., 2. i 3. brišu se.
Dosadašnji stavci 4. i 5. postaju stavci 1. i 2.

Članak 9.

Članak 21. briše se.

Članak 10.

U članku 23. stavku 3. riječi: »Državnog zavoda za normizaciju i mjeriteljstvo«
zamjenjuju se riječima »Hrvatske akreditacijske agencije.«
Iza stavka 3. dodaje se novi stavak 4. koji glasi:
»(4) Pravne osobe ovlaštene za provedbu postupka potvrđivanja sukladnosti dužne
su Ministarstvu dostaviti sažeto godišnje izvješće do 31. siječnja za prethodnu
godinu.«
Dosadašnji stavak 4. postaje stavak 5.

Članak 11.

U članku 25. dodaje se stavak 6. koji glasi:
»(6) Nadzorna stanica dužna je dostaviti do 31. siječnja Ministarstvu sažeto
godišnje izvješće, popis fizičkih i pravnih osoba koji su do 31. prosinca
prethodne godine obuhvaćeni stručnim nadzorom.«

Članak 12.

U članku 29. stavak 2. mijenja se i glasi:
»(2) Inspekcijski nadzor nad provedbom ovoga Zakona i propisa donesenih na
temelju njega obavlja poljoprivredna inspekcija Ministarstva (u daljnjem
tekstu:poljoprivredna inspekcija).«

Članak 13.

Članak 30. mijenja se i glasi:
»Poslove inspekcijskog nadzora u ekološkoj proizvodnji iz nadležnosti
poljoprivredne inspekcije provode poljoprivredni inspektori.«

Članak 14.

Članak 33. mijenja se i glasi:
Poljoprivredna inspekcija obavlja sljedeće poslove:
1. nadzire rad proizvođača upisanih u Upisnik,
2. nadzire ispunjavanje uvjeta pravnih i fizičkih osoba upisanih u Upisnik
proizvođača,
3. nadzire ekološku proizvodnju, objekte za proizvodnju, preradu i skladištenje
ekoloških proizvoda, opremu, prijevozna sredstva i propisane dokumente,
4. nadzire primjenu gnojiva, sredstava za poboljšanje tla, sredstava za zaštitu
bilja te drugih sredstava, aditiva i pomoćnih tvari primjena kojih je dopuštena
na temelju ovoga Zakona i propisa donesenih na temelju njega,
5. nadzire dokumente ekoloških proizvoda proizvedenih u prijelaznom razdoblju,
6. uzima uzorke ekoloških proizvoda, tla, gnojiva, poboljšivača tla i drugih
sredstava koja se primjenjuju u proizvodnji i preradi ekoloških proizvoda,
7. zabranjuje proizvodnju i stavljanje u promet ekoloških proizvoda za koje
utvrdi da su proizvedeni na način koji je u suprotnosti s odredbama ovoga Zakona
i propisima donesenim na temelju njega,
8. privremeno zabranjuje korištenje znaka »ekoproizvod«, do donošenja konačnog
rješenja, ako utvrdi da ekološki proizvod nije proizveden sukladno s odredbama
ovoga Zakona i propisima donesenim na temelju njega,
9. nadzire rad nadzornih stanica i naređuje usklađivanje stručnog nadzora i
poslovanja s odredbama ovoga Zakona i propisa donesenih na temelju njega,
10. vodi službene podatke za područje županije o povredama odredaba ovoga Zakona
i propisa donesenih na temelju njega,
11. izvještava nadležna tijela državne uprave o uočenim nepravilnostima i traži
provođenje određenih postupaka, ako sama nije ovlaštena da izravno postupa,
12. podnosi prijave za pokretanje prekršajnog postupka zbog povrede odredaba
ovoga Zakona i propisa donesenih na temelju njega.
13. poduzima i druge mjere i radnje propisane ovim Zakonom i propisima donesenim
temeljem njega.«

Članak 15.

Članak 38. mijenja se i glasi:
»(1) Ako poljoprivredni inspektor posumnja da proizvod ne odgovara uvjetima
propisanima ovim Zakonom i propisima donesenima na temelju njega, odnosno ako
posumnja u kakvoću sirovina ili tla na kojem se obavlja ekološka proizvodnja te
sredstva koja se primjenjuju u proizvodnji ili preradi uzet će određen broj
uzoraka i dostaviti ih na analizu ovlaštenom laboratoriju.
(2) Prigodom uzimanja uzoraka inspektor ima pravo i dužnost:
– pod istim uvjetima i u isto vrijeme za ispitivanje uzeti najviše tri
istovjetna uzorka u količini potrebnoj za ispitivanje (za prvu analizu, drugu
analizu i za stranku – vlasnika uzorka),
– sastaviti zapisnik o uzimanju uzoraka koji je sastavni dio inspekcijskog
zapisnika u koji mora navesti od kojeg proizvoda, sirovine ili sredstva je
uzorak uzet, od koje je količine uzet, gdje je uzet i datum kada je uzet, a za
uzorak tla navest će broj katastarske čestice, katastarsku općinu i površinu s
koje je uzorak uzet,
– uzorak uzet za prvu analizu bez odgađanja dostaviti ovlaštenom laboratoriju, a
uzorak namijenjen za drugu analizu čuvati u odgovarajućim uvjetima do završetka
prve analize;
– bez odgađanja pisano izvijestiti stranku kod koje je uzet uzorak o rezultatima
prve analize,
– utvrditi posebnim zaključkom iznos troškova koji su nastali postupkom
ispitivanja uzorka, kome se imaju platiti i u kojem roku, u slučaju kad ispitani
uzorak ne odgovara propisanim uvjetima.«

Članak 16.

U članku 39. stavku 1. riječi: »Proizvođač ekološkog proizvoda (u daljnjem
tekstu: vlasnik uzorka)« zamjenjuju se riječima: »Vlasnik uzorka«.

Članak 17.

Članak 41. mijenja se i glasi:
»(1) Protiv rješenja poljoprivredne inspekcije može se izjaviti žalba
Ministarstvu u roku od 15 dana od dana dostave rješenja.
(2) O žalbi rješava Povjerenstvo za žalbe koje imenuje ministar. Povjerenstvo
broji tri člana od kojih se dva člana imenuju iz reda poljoprivrednih inspektora
u središnjici Ministarstva. Uvjete i način rada Povjerenstva poslovnikom
propisuje ministar.
(3) Žalba izjavljena protiv rješenja donesenih na temelju ovoga Zakona ne
zadržava izvršenje rješenja kada je u javnom interesu potrebno poduzeti hitne
mjere, odnosno spriječiti štetu koja bi mogla nastati.«

Članak 18.

U članku 42. stavku 1. točki 1. riječ: »proizvodi« briše se.
Točka 8. mijenja se i glasi:
»8. ako obavlja ekološku proizvodnju protivno odredbi članka 25. ovoga Zakona,«.
Iza točke 8. dodaje se točka 9. koja glasi:
»9. ako ne postupi po rješenju inspektora (članak 35. i 36.).«

Članak 19.

Iza članka 43. dodaje se članak 43.a koji glasi:

»Članak 43.a

(1) Novčanom kaznom od 25.000,00 do 100.000,00 kuna kaznit će se za prekršaj
nadzorna stanica ako postupi protivno odredbama članka 25. stavka 4., članka 26.
i članka 35. ovoga Zakona.
(2) Za prekršaj iz stavka 1. ovoga članka kaznit će se novčanom kaznom u iznosu
od 5.000,00 kuna do 10.000,00 kuna i odgovorna osoba nadzorne stanice.«

Članak 20.

Propise za donošenje kojih je ovlašten ovim Zakonom, ministar će donijeti u roku
od jedne godine od stupanja na snagu ovoga Zakona.

Članak 21.

Ovaj Zakon stupa na snagu osmoga dana od dana objave u »Narodnim novinama«.

Klasa: 310-26/07-01/02
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 79/2007-2496
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)